ضو لݣمرة هو الضو ديال الشمش (وشوية ديال الضو دلأرض) اللي كايوصل للضس ديال لقمر وكايتعاود يتعكس لجيهة لأرض. الشدة ديال ضو لݣمرة كاتكون على حساب لأطوار دلقمر، والاكين حتّى الضو دلبدر كايعطي غير إضاءة ديال 0.05 حتال 0.1 لوكس. يمكن لهاد لإضاءة توصل حتال 0.32 لوكس فاش كايكون لقمر لكامل (لبدر) قريب من لأرض وطالع بزاف فالسما وكايتشاف من فوق مدار لجدي أولا مدار السرطان. اللون ديال لقمر لكامل كايتشاف زرق شي شوية بنسبة لبنادم بسباب واحد التأتير عندو علاقة بالتأقلم مع الشوفة فالضلام. الضو ديال لقمر ماشي زرق فلحقيقة، وحتى فاش كايتوصف باللون لفضي، ماعندش لقمر شي خاصية عندها علاقة بداك اللون. الضس ديال لقمر كايعكس غير 16 فلمية ديال الشعة اللي كاتجيه من الشمش. الضو دلݣمرة كاياخد 1.26 ثانية باش يوصل للسطح ديال لأرض. ضو لݣمرة كايزيد لإضاءة ديال السما بالليل حيتاش كايتشتت فلغلاف لجوي، وهادشي كايخلي النجوم اللي مامجهداش ماكاتبانش فالسما. علماء لفلك كايتجنبو إيديرو الرصد فليام اللي ضو لݣمرة فيهوم مجهد لهاد السبب. لمستويات ديال الضو فالليل هوما هاكدا. لوحدة ديال لقياس تاع الجهد ديال الضو أولا الشعة هي اللوكس. فالتقافة الشعبية ضو لݣمرة غالبا عندو علاقة بتأتيرات خايبة. السحارة ولمشعودين كايديرو الطقوس ديالهوم تحت الضو ديال لقمر.